Fostul arbitru Ion Crăciunescu a făcut o afirmație incredibilă. L-a blestemat pe Cornel Dinu pentru că acesta în cartea sa biografică l-a acuzat pe ex-arbitrul internațional că a luat mită de la patronul de atunci al lui Olympique de Marseille.

Ion Crăciunescu l-a blestemat pe Cornel Dinu

„Eu am luat-o băbește. L-am blestemat. Dacă eu am luat banii ăia…Dinu poate și asta vrea, să aibă din nou popularitate. Fratele meu mi-a spus că e mai bine să-l las în plata Domnului.

El ar putea să inventeze asta pentru a se vinde cartea. Pentru mine ar fi foarte simplu să-l dau în judecată, dar n-am ce lua de la el. Si nici nu o să vină la procese. Repet, l-am blestemat. Dacă o să i se întâmple ceva, poate i se trage și de aici”, a spus Ion Crăciunescu, conform gsp.ro.

Ce spunea Cornel Dinu despre Ion Crăciunescu

În cartea sa „Misterele lui Mister”, Dinu dezvăluia: „Te rog să mă ajuți cu românul tău care mă arbitrează mâine – a încercat să-i pronunțe numele, stâlcindu-l, bineînțeles -, să nu-i dea cartonaș galben stoperului meu, Boli. Dacă mai ia unul, stă cu Milan în finală. Pentru asta, omul în negru va avea de la mine 20.000 de dolari”.„Mister” era în acea vreme selecționerul României, iar mesajul venea de la Tapie, care a menționat și că meciul cu FC Bruges era aranjat.

Bernard Tapie a fost condamnat la doi ani de închisoare, în 1995, pentru corupție. Olympique Marseille a pierdut titlul câștigat în 1993, după ce s-a demonstrat că un meci dinaintea finalei Ligii Campionilor a fost aranjat. OM a câștigat, în 1993, finala Ligii Campionilor, scor 1-0, cu AC Milan, prin golul marcat de Boli.

Ion Crăciunescu reacționa în vară, atunci când Dinu a făcut dezvăluirile respective: „Îl dau în judecată!”